pythainlp/thaigov-v2-corpus-22032023 huggingface dataset:
วันอังคารที่ 23 พฤศจิกายน 2564
กรมการขนส่งทางราง ลงสำรวจจุดตัดทางถนนและทางรถไฟ จังหวัดฉะเชิงเทรา
เพื่อพิจารณาแนวทางการปรับปรุงแก้ไขกายภาพจุดตัดที่มีความเสี่ยงต่อการเกิดอุบัติเหตุ หรือมีอุบัติเหตุเคยเกิดขึ้นแล้วให้มีความปลอดภัยยิ่งขึ้น
กองมาตรฐานความปลอดภัยและบำรุงทาง กรมการขนส่งทางราง (ขร.) ลงพื้นที่สำรวจจุดตัดทางถนนและทางรถไฟ ในพื้นที่จังหวัดฉะเชิงเทรา เพื่อพิจารณาแนวทางการปรับปรุงแก้ไขกายภาพของจุดตัดที่มีความเสี่ยงต่อการเกิดอุบัติเหตุ หรือมีประวัติการเกิดอุบัติเหตุ ให้มีความปลอดภัย
เจ้าหน้าที่ ขร. ได้ลงสำรวจจุดตัด 50+995 ในพื้นที่บริเวณคลองแขวงกลั่น โดยจุดตัดดังกล่าวเคยเกิดอุบัติเหตุรถไฟชนกับรถโดยสารสาธารณะ เมื่อเดือน ต.ค. 63 มีลักษณะเป็นทางลักผ่านติดตั้งอาณัติสัญญาณไฟกระพริบและเสียงเตือน แต่ไม่มีเครื่องกั้น และมีทางลาดชันบริเวณจุดตัดเป็นอุปสรรคต่อการขับขี่ ซึ่งจากการลงพื้นที่ร่วมกับผู้แทนการรถไฟแห่งประเทศไทย (รฟท.) ทราบว่า รฟท. ได้ยื่นของบประมาณติดตั้งเครื่องกั้นอัตโนมัติประเภท ข.1 จากกองทุนเพื่อความปลอดภัยในการใช้รถใช้ถนน (กปถ.) แล้ว แต่ยังอยู่ระหว่างรอ อบจ. ฉะเชิงเทราจัดส่งแบบแปลนการปรับปรุงทางลาดบริเวณจุดตัดและราคาค่าก่อสร้างให้สำนักงานป้องกันและบรรเทาสาธารณภัยจังหวัดฉะเชิงเทรา ในฐานะฝ่ายเลขานุการคณะอนุกรรมการกลั่นกรองการแก้ไขปัญหาจุดตัดทางรถไฟกับถนน เพื่อรวบรวมเสนอขออนุมัติงบประมาณจาก กปถ. กรมการขนส่งทางบกต่อไป โดย ขร. จะมีหนังสือถึง อบจ. ฉะเชิงเทรา เพื่อเร่งรัดการจัดส่งแบบแปลนและราคาค่าก่อสร้างสำหรับขอรับการสนับสนุนงบประมาณเพื่อให้การดำเนินการเป็นผลสำเร็จ
จากนั้น คณะได้เดินทางต่อไปสำรวจจุดตัดทางถนนและทางรถไฟอื่นบริเวณใกล้เคียงในจังหวัดฉะเชิงเทรา
ประกอบด้วย
1.จุดตัดกิโลเมตรที่ 53+913 บริเวณดังกล่าว มีเพียงอาณัติสัญญาณไฟกระพริบ ไม่มีเครื่องกั้น โดย ขร. จะประสาน รฟท. เพื่อพิจารณาติดตั้งเครื่องกั้นอัตโนมัติบริเวณดังกล่าว
2.จุดตัดทางลักผ่าน 63+185 (63/3-4) ซึ่งก่อสร้างโดยไม่ได้รับอนุญาต มีการนำแผ่นคอนกรีตสำเร็จมาวางและเทยางมะตอยบริเวณติดกับราง เพื่อให้จักรยานยนต์ขับผ่าน เบื้องต้น ขร. จะประสานหน่วยงานที่เกี่ยวข้อง เพื่อปิดจุดตัดดังกล่าวและให้ใช้จุดตัดที่มีเครื่องกั้นที่อยู่ใกล้กันแทน
3.จุดตัด 64+228 ซึ่งเคยเกิดอุบัติเหตุ จากการลงพื้นที่พบว่า บริเวณจุดตัดมีเครื่องกั้นอัตโนมัติ ข.1 แล้ว อย่างไรก็ตาม บริเวณจุดตัดมีลักษณะเป็นเนินลาดชัน และมีต้นหญ้าขึ้นสูง ทำให้เกิดมุมอับสายตา ผู้ขับขี่อาจไม่เห็นรถไฟที่กำลังแล่นผ่าน และอาจเกิดอุบัติเหตุขึ้น ทั้งนี้ ขร. จะประสานหน่วยงานที่เกี่ยวข้องเพื่อปรับปรุงแก้ไขลักษณะทางกายภาพบริเวณจุดตัดทางรถไฟต่อไป
4.จุดตัด 75+360 ซึ่งเคยเกิดอุบัติเหตุ จากการลงพื้นที่พบว่าเป็นจุดตัดทางลักผ่าน เบื้องต้นจะเสนอให้ปรับปรุงถนนเลียบทางรถไฟให้อยู่ในสภาพดี และปิดจุดตัดดังกล่าวให้ประชาชนไปใช้จุดตัดใกล้เคียง 73+594 ซึ่งเป็นจุดตัดได้รับอนุญาตที่มีเครืองกั้นอัตโนมัติ (ข.1) ซึ่งอยู่ห่าง 2 กิโลเมตร ต่อไป
และจุดอื่นๆ เช่น จุดตัด 67+219 ได้มีการแก้ไขจาก ทางลักผ่านเป็น สะพานข้ามทางรถไฟ (overpass) และจุดตัด 69+186 เปลี่ยนจากป้ายจราจร เป็นสะพานข้ามทางรถไฟ (overpass)โดยไม่มีทางตัดผ่านเสมอระดับแล้ว
สำหรับการดำเนินการแก้ปัญหาจุดตัดทางถนนและทางรถไฟ เป็นหนึ่งในนโยบายสำคัญของกระทรวงคมนาคม ในการปรับปรุงจุดตัดให้มีความปลอดภัย เพื่อลดอุบัติเหตุบริเวณจุดตัดทางถนนและทางรถไฟอย่างยั่งยืน
วันศุกร์ที่ 2 กรกฎาคม 2564
จดทะเบียนวิสาหกิจชุมชนเพิ่มต่อเนื่อง บอร์ดฯสั่งทบทวนประกาศคุณสมบัติ ป้องกันคนนอกแฝงยื่นขอปลูกกัญชา
จดทะเบียนวิสาหกิจชุมชนเพิ่มต่อเนื่อง บอร์ดฯสั่งทบทวนประกาศคุณสมบัติ ป้องกันคนนอกแฝงยื่นขอปลูกกัญชา
วันที่ 2 กรกฎาคม 2564 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวานนี้ (1 ก.ค.) มีการประชุมคณะกรรมการส่งเสริมวิสาหกิจชุมชน ซึ่งมีนายจุรินทร์ ลักษณวิศิษฏ์ รองนายกรัฐมนตรีเป็นประธาน ที่ประชุมรับทราบความคืบหน้าการจดทะเบียนเป็นวิสาหกิจชุมชน ซึ่งข้อมูลจากกรมส่งเสริมการเกษตรรายงานว่า ณ มิ.ย. 64 มีวิสาหกิจที่จดทะเบียนและดำเนินการอยู่ 9.6 หมื่นแห่ง คิดเป็นจำนวนสมาชิกรวม 1.68 ล้านราย เพิ่มขึ้นต่อเนื่อง จากปี 62 ที่มี 8.6 หมื่นแห่ง และปี 63 เพิ่มเป็น 9.3 หมื่นแห่ง ขณะเดียวกัน มีวิสาหกิจชุมชนที่จดทะเบียนจัดตั้งเป็นนิติบุคคลแล้ว จำนวน 2.9 พันแห่ง ซึ่งปัจจัยสำคัญที่ทำให้มีการจดทะเบียนเป็นนิติบุคคลเพิ่มขึ้นมาก คือ การเข้าร่วมโครงการยกระดับแปลงใหญ่ด้วยเกษตรสมัยใหม่และเชื่อมโยงตลาด ที่ส่งเสริมประสิทธิภาพการผลิต ลดต้นทุน และเพิ่มช่องทางการตลาดแก่เกษตรกร เป็นโครงการภายใต้ พ.ร.ก. กู้เงินเพื่อฟื้นฟูเศรษฐกิจที่ได้รับผลกระทบจากโควิด-19
และสืบเนื่องจากนโยบายรัฐบาลที่เปิดโอกาสให้วิสาหกิจชุมชนสามารถปลูกพืชเสพติดเพื่อประโยชน์ทางการแพทย์ได้ เช่น กัญชา ภายใต้การกำกับของหน่วยงานรัฐตามพระราชบัญญัติยาเสพติดให้โทษ ทำให้วิสาหกิจชุมชนต้องการเพิ่มกิจกรรมการปลูกพืชเสพติด รวมถึงคนทั่วไปต้องการจดทะเบียนเป็นวิสาหกิจชุมชนเพื่อปลูกพืชดังกล่าวเพิ่มมากขึ้น คณะกรรมการฯ ได้มีการหารือกัน และมีข้อกังวลว่า อาจมีคนบางกลุ่มเข้าจดทะเบียนเป็นวิสาหกิจชุมชนแต่ดำเนินการข้ามพื้นที่ เป็นในลักษณะที่ขัดต่อเจตนารมณ์ของกฎหมายที่ต้องการให้วิสาหกิจชุมชน เป็นของประชาชนในพื้นที่ ใช้ทรัพยากรในการพัฒนาเศรษฐกิจให้มีความแข็งแรง เป็นชุมชนพึ่งตนเองอย่างยั่งยืน
ดังนั้น เพื่อให้การดำเนินของวิสาหกิจชุมชนเป็นไปเพื่อชุมชนนั้นๆอย่างแท้จริง คณะกรรมการฯจึงมีมติให้ทบทวนประกาศคณะกรรมการส่งเสริมวิสาหกิจชุมชน เรื่องคุณสมบัติ หลักเกณฑ์ และการต่อทะเบียนของวิสาหกิจชุมชน ข้อ 4 และ ข้อ 7 ให้มีความชัดเจนมากขึ้น จะได้ไม่มีการเข้าใจคลาดเคลื่อนหรือทำสิ่งที่ไม่เป็นไปตามเจตนารมณ์ของกฎหมาย โดยข้อ 4 กำหนดว่า “ วิสาหกิจชุมชนจะต้องเป็นกิจการที่ดำเนินการหรือประสงค์ที่จะดำเนินการร่วมกันของกลุ่มคนในพื้นที่ซึ่งเป็นที่ตั้งของวิสาหกิจชุมชน และ/หรือ รวมทั้งพื้นที่ข้างเคียงที่มีอาณาเขตติดต่อกับพื้นที่ซึ่งเป็นที่ตั้งของวิสาหกิจชุมชนด้วย ซึ่งอาจอยู่ภายในตำบล อำเภอ จังหวัดเดียวกันหรือไม่ก็ได้ โดยสมาชิกของวิสาหกิจชุมชนมีวิถีชีวิตร่วมกันและสามารถดำเนินกิจการร่วมกันได้ อาจเป็นนิติบุคคลหรือไม่เป็นนิติบุคคลก็ได้ จะต้องประกอบด้วยสมาชิกที่อยู่ร่วมกันในชุมชนไม่น้อยกว่า 7 คน โดยต้องไม่อยู่ในครอบครัวเดียวกันหรือไม่มีรายชื่อปรากฏในทะเบียนบ้านเดียวกัน” และ ข้อ 7 “วิสาหกิจชุมชนจะต้องดำเนินกิจการโดยไม่ขัดต่อกฎหมายความสงบเรียบร้อยและศีลและทำอันดีของประชาชน”
นางสาวรัชดา กล่าวเพิ่มว่า รัฐบาลมีเป้าหมายขับเคลื่อนวิสาหกิจชุมชนให้มีความมั่นคงเข้มแข็ง พึ่งตนเองได้ มีความพร้อมทางการค้า และเป็นพลังสำคัญในการขับเคลื่อนเศรษฐกิจของประเทศ แนวทางในการดำเนินการที่สอดรับกับยุทธศาสตร์ชาติ ประกอบด้วย การส่งเสริมการบริหารจัดการวิสาหกิจชุมชน การสร้างมูลค่าเพิ่มและนวัตกรรมให้กับสินค้าและบริการ การเพิ่มขีดความสามารถในการแข่งขันด้านการตลาด และการสร้างปัจจัยแวดล้อมที่เอื้อต่อการดำเนินงานของวิสาหกิจชุมชน
------------------------------
วันอังคารที่ 28 กันยายน 2564
พรุ่งนี้!! ธอส. จัด 2 โปรเด็ดสำหรับคนอยากมีบ้าน ฉลองครบรอบ 68 ปี
ธอส. จัดโปรโมชั่น GH Bank 68th Anniversary ด้วย 2 ช่วงเวลาพิเศษในวันที่ 29 กันยายน 2564 เริ่มด้วย เวลา 12.00-13.00 น. ประมูลบ้านมือสองออนไลน์ผ่าน Mobile Application : G H Bank Smart NPA นำทรัพย์ดี 299 รายการ พร้อมด้วยโปรโมชั่นพิเศษ
ธนาคารอาคารสงเคราะห์ จัดโปรโมชั่น GH Bank 68th Anniversary ด้วย 2 ช่วงเวลาพิเศษในวันที่ 29 กันยายน 2564 เริ่มด้วย เวลา 12.00-13.00 น. ประมูลบ้านมือสองออนไลน์ผ่าน Mobile Application : G H Bank Smart NPA นำทรัพย์ดี 299 รายการ พร้อมด้วยโปรโมชั่นพิเศษ ราคาเริ่มต้นประมูลให้ส่วนลดพิเศษสูงสุด 40% จากราคาปกติ โอนกรรมสิทธิ์ภายในวันที่ 30 พฤศจิกายน 2564 รับส่วนลด on top เพิ่มอีก 10% และผ่อนดาวน์ดอกเบี้ย 0% นานสูงสุด 2 ปี หรือ 24 เดือน ทั้งนี้ ลูกค้าที่ชนะการประมูล โดยเสนอราคา 9 ลำดับแรก และทำสัญญาจะซื้อจะขายตามระยะเวลาที่ธนาคารกำหนด จะได้รับเครื่องฟอกอากาศ มูลค่ากว่า 5,000 บาท และ เวลา 14.04 – 14.44 น. Platinum Hour อัตราดอกเบี้ยปีที่ 1 เท่ากับ 0.68% ต่อปี ปีที่ 2 อัตราดอกเบี้ย MRR-4.47% ต่อปี (ปัจจุบันเท่ากับ 1.68% ต่อปี) ปีที่ 3 อัตราดอกเบี้ย MRR-2.47% ต่อปี(ปัจจุบันเท่ากับ 3.68% ต่อปี) เฉลี่ยอัตราดอกเบี้ย 3 ปีแรก เพียง 2.01% (ปัจจุบันอัตราดอกเบี้ย MRR ธอส.เท่ากับ 6.150% ต่อปี) จองสิทธิ์ผ่าน Line GHB Buddy โดยจะต้องจองสิทธิ์วงเงินสินเชื่อ The Best Deal อัตราดอกเบี้ยปีที่ 1 เท่ากับ 2.60% ต่อปี มาก่อนแล้ว และปิดจองทันทีเมื่อมีการจองเต็มกรอบวงเงิน 500 ล้านบาท สอบถามรายละเอียดที่ศูนย์ลูกค้าสัมพันธ์(Call Center) โทร 0-2645-9000 หรือ Facebook Fanpage ธนาคารอาคารสงเคราะห์ หรือ ธอส. ทุกสาขาทั่วประเทศ และติดตามข้อมูลข่าวสารได้ที่ Application : GHB ALL และเว็บไซต์ www.ghbank.co.th
วันจันทร์ที่ 23 พฤษภาคม 2565
สำนักงานสลากฯ จัดประชุมเพื่อคัดเลือกตัวแทนจำหน่าย "สลาก 80" ภาคใต้ ที่สงขลา-สุราษฎร์ธานี
ผู้อำนวยการสำนักงานสลากกินแบ่งรัฐบาล ชี้แจงหลักเกณฑ์และเงื่อนไขให้กับตัวแทนจำหน่ายสลากในภาคใต้ ที่สนใจสมัครเข้าร่วมโครงการ "สลาก 80" เป็นวันแรก ในการนี้ ปลัดจังหวัดสงขลา ร่วมการประชุมดังกล่าวด้วย ณ หอประชุม จ.สงขลา อ.เมือง จ.สงขลา
วันนี้ (21 พฤษภาคม 2565) เวลา 13.00 น.​ ที่หอประชุมจังหวัดสงขลา อำเภอเมือง จังหวัดสงขลา สำนักงานสลากกินแบ่งรัฐบาล โดย พันโท หนุน ศันสนาคม ผู้อำนวยการ เป็นประธานการประชุมชี้แจงหลักเกณฑ์และเงื่อนไขให้กับตัวแทนจำหน่ายสลากในภาคใต้ ที่สนใจสมัครเข้าร่วมโครงการ "สลาก 80" เป็นวันแรก ในการนี้ นายจรัญ จันทรปาน ปลัดจังหวัดสงขลา ให้เกียรติเข้าร่วมการประชุมดังกล่าวด้วย
ผู้อำนวยการสำนักงานสลากกินแบ่งรัฐบาล กล่าวว่า การจัดประชุมตัวแทนจำหน่ายภาคใต้ ที่สมัครเข้าร่วมโครงการ "สลาก 80" ในครั้งนี้ จัดขึ้น 2 วัน โดยจะแบ่งเป็นการประชุมตัวแทนจำหน่ายภาคใต้ตอนล่างและภาคใต้ตอนบน รวม 14 จังหวัด มีตัวแทนจำหน่ายสนใจสมัครเข้าร่วมโครงการกว่า 400 ราย สำหรับในวันนี้ เป็นการประชุมตัวแทนจำหน่ายจากจังหวัดต่างๆ ของภาคใต้ตอนล่าง ได้แก่ สงขลา ยะลา ปัตตานี นราธิวาส ตรัง สตูล และพัทลุง ส่วนในวันพรุ่งนี้ จะเดินทางไปที่ศูนย์กลางการประชุมสัมมนาภาคใต้ตอนบน จังหวัดสุราษฎร์ธานี เพื่อจัดประชุมตัวแทนจำหน่ายจาก สุราษฎร์ธานี ชุมพร ระนอง นครศรีธรรมราช ภูเก็ต กระบี่ และพังงา ทั้งนี้ หลังจากดำเนินการคัดเลือกเรียบร้อยแล้ว จะเข้าสู่กระบวนการจัดทำสัญญาต่อไป
พันโท หนุน ศันสนาคม กล่าวต่อไปอีกว่า โครงการ "สลาก 80" เป็นหนึ่งในหลายๆ มาตรการที่สำนักงานสลากกินแบ่งรัฐบาลได้วางแนวทางไว้ โครงการนี้ มุ่งหมายให้ประชาชนสามารถซื้อสลากในราคา 80 บาทจากจุดจำหน่ายที่กระจายอยู่ทั่วประเทศ โดยตัวแทนจำหน่ายที่เข้าร่วมโครงการ จะได้รับสลากไปจำหน่ายจุดละไม่เกิน 25 เล่ม หรือ 2,500 ฉบับ ซื้อขายผ่านแอปพลิเคชันเป๋าตัง และถุงเงิน ปัจจุบันมีจุดจำหน่ายตามโครงการ "สลาก 80" ให้บริการแล้ว จำนวน 362 จุดในกรุงเทพมหานคร ปริมณฑลภาคกลาง ภาคตะวันออกเฉียงเหนือ และภาคตะวันออก ส่วนภาคเหนืออยู่ระหว่างการจัดทำสัญญาและหลังจากประชุมคัดเลือกตัวแทนจำหน่ายในภาคใต้ครั้งนี้เรียบร้อยแล้ว จะมีการทำสัญญาเพื่อจำหน่ายสลากตามโครงการ คาดว่าเดือนกรกฎาคม 2565 จะมีจุดจำหน่ายโครงการ "สลาก 80" ทั่วทุกภูมิภาคทั่วประเทศ
สำหรับโครงการและมาตรการต่างๆ ที่สำนักงานสลากฯ ดำเนินการเพื่อแก้ไขปัญหาสลากเกินราคา ซึ่งมีหลายมาตรการประกอบกัน ทั้งมาตรการระยะสั้น ระยะกลาง และระยะยาวนั้น มีความคืบหน้าไปมาก นอกเหนือจากโครงการสลาก 80 ซึ่งกระจายจุดจำหน่ายสลากทั่วประเทศแล้ว ยังมีโครงการลงทะเบียนผู้ซื้อ-จองล่วงหน้า เพื่อให้ผู้ขายจริงได้เข้าถึงสลากโดยตรงจากสำนักงานสลากฯ ในส่วนของมาตรการระยะกลาง คือ โครงการจำหน่ายสลากผ่านแพลตฟอร์มจำหน่ายของสำนักงานฯ หรือ โครงการสลากดิจิทัลก็จะเริ่มงวด 16 มิถุนายน 2565 เป็นงวดแรก จำนวนสลากที่จะจำหน่าย 5 ล้านฉบับ การซื้อขายผ่านแอปเป๋าตัง ถุงเงิน ขณะนี้ การทำสัญญาตัวแทนจำหน่ายสลากดิจิทัลใกล้แล้วเสร็จ และในส่วนของมาตรการระยะยาว คือ การออกผลิตภัณฑ์ใหม่ สำนักงานสลากฯ ได้เตรียมการศึกษาผลกระทบทางสังคม และจะเริ่มลงพื้นที่เพื่อรับฟังความคิดเห็นประชาชน ในเร็วๆ นี้
วันพฤหัสบดีที่ 22 กรกฎาคม 2564
กรมการจัดหางานจับมือสมาพันธ์รัฐวิสาหกิจแรงงานสัมพันธ์ลงพื้นที่แคมป์ก่อสร้างเขตหลักสี่ ตรวจเยี่ยมการแจกจ่ายอาหาร พร้อมมอบอาหารแก่แรงงาน
นายไพโรจน์ โชติกเสถียร อธิบดีกรมการจัดหางาน ลงพื้นที่ตรวจเยี่ยมการแจกจ่ายอาหารพร้อมมอบอาหารให้แก่แรงงานแคมป์ก่อสร้างที่ถูกสั่งปิดตามมาตรการควบคุมการแพร่ระบาดของเชื้อไวรัสโควิด-19 ด้านสมาพันธ์แรงงานฯ ให้กำลังใจกระทรวงแรงงาน ย้ำมุ่งม
วันนี้ (21 ก.ค.64) นายไพโรจน์ โชติกเสถียร อธิบดีกรมการจัดหางาน ลงพื้นที่ตรวจเยี่ยมการแจกจ่ายอาหารพร้อมมอบอาหารให้แก่แรงงานแคมป์ก่อสร้างที่ถูกสั่งปิดตามมาตรการควบคุมการแพร่ระบาดของเชื้อไวรัสโควิด-19 ด้านสมาพันธ์แรงงานฯ ให้กำลังใจกระทรวงแรงงาน ย้ำมุ่งมั่นทำเพื่อประโยชน์ส่วนรวมและผู้ใช้แรงงาน
นายไพโรจน์ โชติกเสถียร อธิบดีกรมการจัดหางาน กล่าวว่า ท่านรัฐมนตรี สุชาติ ชมกลิ่น ได้มอบหมายกรมการจัดหางานลงพื้นที่ให้การช่วยเหลือเยียวยาแคมป์คนงานที่อยู่ในพื้นที่ ซึ่งมีทั้งคนไทยและแรงงานต่างชาติ ตามบัญชาของท่านนายกรัฐมนตรี พลเอก ประยุทธ์ จันทร์โอชา ที่ได้สั่งการให้กระทรวงแรงงาน ภายใต้การกำกับดูแลของ พลเอก ประวิตร วงษ์สุวรรณ รองนายกรัฐมนตรี รับผิดชอบดูแล โดยกรมการจัดหางานได้จัดทำโครงการให้ความช่วยเหลือคนต่างด้าวด้านอาหาร เพื่อบรรเทาความเดือดร้อนแก่แรงงานในช่วงที่มีคำสั่งปิดสถานที่ก่อสร้าง ทั้งนี้ โครงการแจกอาหารฯ ในครั้งนี้ นอกจากจะเป็นการบรรเทาความเดือดร้อนด้านอาหารให้กับแรงงานในแคมป์ก่อสร้างที่ถูกปิดแล้ว ยังช่วยให้กลุ่มผู้ค้าหาบเร่แผงลอยและผู้ประกอบการร้านอาหารที่ได้รับผลกระทบจากโควิด-19 ได้มีรายได้จากการสั่งซื้ออาหารเพื่อนำไปแจกจ่ายแก่แรงงานในแคมป์อีกด้วย ซึ่งเป็นอีกเรื่องที่ท่านนายกรัฐมนตรีห่วงใย”
ด้านนายสาวิทย์ แก้วหวาน เลขาธิการสมาพันธ์แรงงานรัฐวิสาหกิจสัมพันธ์ กล่าวว่า “ขอบคุณทุกภาคส่วน ทั้งรัฐบาลและกระทรวงแรงงานที่ต้องทำงานหนักมาก ครั้งนี้ถือเป็นวิกฤติครั้งใหญ่ ซึ่งการช่วยเหลืออาจไม่ทั่วถึง เพราะเป็นพื้นที่วงกว้าง โครงการนี้เป็นมาตรการหนึ่งอีกหลายมาตรการที่รัฐบาลและกระทรวงแรงงานได้ช่วยเหลือ อย่างไรก็ตาม ปัญหานี้เป็นปัญหาใหญ่เกินกว่าที่หน่วยงานใดหน่วยงานหนึ่งจะรับไว้ ซึ่งทางกระทรวงแรงงานและกรมการจัดหางานก็ทำอย่างเต็มที่ เพราะในสิ่งที่เราทำร่วมกันเพื่อที่ให้นานาชาติได้เห็นกระบวนการแรงงานที่มีความร่วมมือกันไม่ว่าจะเป็นทางรัฐบาล กลุ่มนายจ้างและหน่วยงานต่าง ๆ ทางสมาพันธ์ฯ ขอขอบคุณท่านรมว.แรงงาน และท่านอธิบดีกรมการจัดหางาน ขอเป็นกำลังใจให้ เพราะไม่รู้ว่าจะยุติเมื่อใด ขอให้มุ่งมั่นในการทำสิ่งที่เป็นประโยชน์ต่อส่วนรวมและสังคม โดยเฉพาะผู้ใช้แรงงานที่เป็นตัวขับเคลื่อนเศรษฐกิจให้กับบ้านเมือง”
สำหรับการแจกจ่ายอาหารได้ดำเนินการมาแล้วตั้งแต่วันที่ 12 กรกฎาคม 2564 และจะดำเนินการไปจนถึงวันที่ 27 กรกฎาคม 2564 วันละ 1 มื้อ ทุกวันไม่เว้นวันหยุดราชการ ในเขตกรุงเทพมหานคร จำนวน 520 แห่ง 750,000 กล่อง และปริมณฑล ได้แก่ จังหวัดปทุมธานี จังหวัดนนทบุรี จังหวัดสมุทรสาคร จังหวัดนครปฐม และจังหวัดสมุทรปราการ รวมจำนวน 797 แห่ง 500,000 กล่อง โดยแคมป์ที่มาตรวจเยี่ยมในวันนี้เป็นแคมป์ของบริษัทเอ็นเนอร์ยี่ ช้อย โฮลดิ้ง จำกัด เลขที่ 99/100 ถนนแจ้งวัฒนะ 12 แยก 4-7-4-1-4 แขวงทุ่งสองห้อง เขตหลักสี่ กรุงเทพฯ มีแรงงานในแคมป์จำนวน 3 แคมป์ 120 คน
วันจันทร์ที่ 25 กรกฎาคม 2565
จับอีกผู้ค้าสลากหวังเก็งกำไร ซื้อสลากดิจิทัลนำไปขายต่อเกินราคา
ตามที่มีนโยบายรัฐบาล สั่งการให้ทุกหน่วยงานร่วมกันบูรณาการในการแก้ไขปัญหาการจำหน่ายสลากกินแบ่งรัฐบาลเกินราคา เพื่อช่วยแก้ไขปัญหาความเดือดร้อนให้กับพี่น้องประชาชน
ตามที่มีนโยบายรัฐบาลโดย พล.อ.ประยุทธ จันทร์โอชา นายกรัฐมนตรี และ พล.อ.ประวิตร วงษ์สุวรรณ รองนายกรัฐมนตรี ได้สั่งการให้ทุกหน่วยงานร่วมกันบูรณาการในการแก้ไขปัญหาการจำหน่ายสลากกินแบ่งรัฐบาลเกินราคา เพื่อช่วยแก้ไขปัญหาความเดือดร้อนให้กับพี่น้องประชาชน ในส่วนของสำนักงานตำรวจแห่งชาติ โดย พล.ต.อ.สุวัฒน์ แจ้งยอดสุข ผบ.ตร. ได้สั่งการให้ พล.ต.ท.สุรเชษฐ์ หักพาล ผู้ช่วย ผบ.ตร. ดำเนินการควบคุมและกำกับดูแลในการตรวจสอบผู้ที่มีพฤติการณ์ที่มีการจำหน่ายสลากกินแบ่งรัฐบาลเกินราคา ซึ่งได้มีการดำเนินการกันมาอย่างต่อเนื่อง นั้น
เมื่อวันที่ 21 ก.ค.65 ที่ผ่านมา พ.ท.หนุน ศันสนาคม ผู้อำนวยการสำนักงานสลากกินแบ่งรัฐบาล ได้มอบอำนาจให้ผู้แทนเข้าร้องทุกข์กล่าวโทษต่อพนักงานสอบสวน สภ.รัตนาธิเบศร์ ภ.จว.นนทบุรี เพื่อดำเนินคดีกับผู้ที่มีพฤติการณ์ในการจำหน่ายสลากกินแบ่งรัฐบาลเกินราคา พฤติการณ์กล่าวคือ ผู้จำหน่ายสลากรายดังกล่าวได้มีการนำเอาภาพของสลากกินแบ่งรัฐบาลที่มีการจำหน่ายผ่านช่องทางสลากดิจิทัล นำมาเสนอขายผ่านทางหน้าเพจ Thai Lotto ในเฟซบุ๊ก ราคาฉบับละ 100 บาท หากถูกรางวัลจะโอนเงินรางวัลให้ก่อนทันที การกระทำดังกล่าวเข้าข่ายการเสนอจำหน่ายสลากเกินราคา จึงได้แจ้งความร้องทุกข์เพื่อให้เจ้าหน้าที่ตำรวจดำเนินการตรวจสอบและดำเนินคดีกับผู้กระทำความผิดดังกล่าว
จากการสืบสวนในกรณีดังกล่าวพบว่า ในหน้าเพจเฟซบุ๊ก Thai Lotto ดังกล่าวเป็นเพจของ นายภูริวัฒน์ ดิษฐเจริญ อายุ 34 ปี ได้มีการนำเสนอจำหน่ายสลากกินแบ่งรัฐบาล โดยการให้ลูกค้าเลือกเลขที่ต้องการ แล้วทักแชทเพื่อติดต่อขอซื้อสลากกินแบ่ง ทางเพจก็จะนำภาพสลากกินแบ่งรัฐบาลซึ่งเป็นภาพจากสลากดิจิทัล นำมาให้ลูกค้าเลือกเลข โดยเสนอจำหน่ายฉบับละ 100 บาท โดยให้ชำระเงินโดยการโอนเงินเข้าบัญชีของ น.ส.สกุลรัตน์ สมเกี่ยม ซึ่งเป็นภรรยาของนายภูริวัฒน์ฯ และจากการตรวจสอบเพิ่มเติมพบว่า ทั้งนายภูริวัฒน์ฯ และ น.ส.สกุลรัตน์ฯ ได้มีการซื้อสลากดิจิทัลไปรวมกันจำนวน 1,800 ใบ นอกจากนี้ น.ส.สกุลรัตน์ฯ ยังเคยเป็นตัวแทนจำหน่ายสลากกินแบ่งรัฐบาลกับบริษัท มังกรฟ้า ลอตเตอรี่ จำกัด อีกด้วย จากข้อมูลดังกล่าวทั้งหมดคาดว่า บุคคลทั้งสองดังกล่าวซึ่งเป็นสามีภรรยากัน ได้ซื้อสลากกินแบ่งรัฐบาลผ่านทางช่องทางสลากดิจิทัลในราคาฉบับละ 80 บาท เพื่อนำมาเสนอจำหน่ายต่อภายในเพจเฟซบุ๊ก Thai Lotto ของตนในราคาฉบับละ 100 บาท เจ้าหน้าที่ตำรวจจึงได้ทำการรวบรวมพยานหลักฐานและได้ออกหมายเรียกนายภูริวัฒน์ฯ และ น.ส.สกุลรัตน์ฯ เพื่อมารับทราบข้อกล่าวหาและดำเนินคดีในข้อหา เสนอขายหรือขายสลากกิจแบ่งรัฐบาลเกินราคาที่กำหนด อัตราโทษปรับไม่เกิน 1 หมื่นบาท
พล.ต.ท.สุรเชษฐ์ฯ กล่าวว่า คดีนี้เป็นอีกครั้งที่พบการกระทำผิดในลักษณะการนำเอาภาพสลากกินแบ่งจากสลากดิจิทัล นำมาเสนอขายเกินราคาในเพจเฟซบุ๊กของตัวเอง ซึ่งเป็นการกระทำที่ผิดกฎหมาย ซึ่งทางเจ้าหน้าที่ยังคงทำหน้าที่ในการตรวจสอบผู้ค้าสลากที่มีพฤติการณ์จำหน่ายสลากกินแบ่งรัฐบาลเกินราคา และนำตัวมาดำเนินคดีอย่างจริงจังอย่างต่อเนื่องต่อไป เพื่อช่วยแก้ไขปัญหาดังกล่าวให้ได้ และอยากให้ประชาชนที่ต้องการซื้อสลากกินแบ่ง ขอให้อุดหนุนจากผู้ค้ารายย่อยที่จำหน่ายตามราคาที่กำหนดอย่างถูกกฎหมาย รวมทั้งช่องทางสลากดิจิทัลที่มีให้บริการเพื่อความสะดวกแล้ว เพราะจะเป็นการลดความเสี่ยงจากการถูกหลอกลวงจากผู้ไม่หวังดี และปิดช่องโอกาสให้กับผู้ค้าที่หวังทำกำไรจากการขายสลากเกินราคา
วันพฤหัสบดีที่ 9 ธันวาคม 2564
สำนักงานปลัดกระทรวงคมนาคม ร่วมงานวันต่อต้านคอร์รัปชันสากล (ประเทศไทย)
ภายใต้แนวคิด “Zero Tolerance คนไทยไม่ทนต่อการทุจริต”
สำนักงานปลัดกระทรวงคมนาคม ร่วมงานวันต่อต้านคอร์รัปชันสากล (ประเทศไทย) ภายใต้แนวคิด “Zero Tolerance คนไทยไม่ทนต่อการทุจริต” ร่วมแสดงเจตนารมณ์เนื่องในวันต่อต้านคอร์รัปชันสากล “ไม่ทำ ไม่ทน ไม่เฉย รวมไทยต้านโกง” โดยมี พลเอก ประยุทธ์ จันทร์โอชา นายกรัฐมนตรี เป็นประธานในพิธี เพื่อแสดงพลังต่อต้านการทุจริตกับทุกภาคส่วนและเชิญชวนให้ประกาศเจตนารมณ์ร่วมกันสร้างสังคมที่มีคุณภาพ ทำให้ประเทศไทยโปร่งใส และเป็นที่ยอมรับในระดับสากล ในรูปแบบออนไลน์ผ่านแอปพลิเคชัน Zoom ในวันที่ 9 ธันวาคม 2564
รัฐบาลภายใต้การบริหารงานของพลเอก ประยุทธ์ จันทร์โอชา นายกรัฐมนตรี กำหนดให้การแก้ปัญหาทุจริตเป็นวาระแห่งชาติ โดยได้ปรับปรุงกฎหมายต่าง ๆ ให้ครอบคลุมการป้องกันและปราบปรามการทุจริตและประพฤติมิชอบอย่างเป็นระบบ ก้าวข้ามค่านิยมอุปถัมภ์ ผลประโยชน์ทับซ้อน และเร่งรัดดำเนินคดีผู้ทุจริตและประพฤติมิชอบด้านวินัยและอาญาอย่างจริงจัง เพื่อสร้างความเชื่อมั่นให้ประชาชน และสร้างวัฒนธรรมการทำงานอย่างมีคุณธรรมและความโปร่งใสในสังคมไทยให้เป็นที่ยอมรับระดับสากล ซึ่งกระทรวงคมนาคมโดยนายศักดิ์สยาม ชิดชอบ รัฐมนตรีว่าการกระทรวงคมนาคม ได้ดำเนินการตามนโยบายรัฐบาลในการแก้ไขปัญหาการทุจริตดังกล่าว โดยให้ตรวจสอบและดำเนินการตามระเบียบ กฎหมายที่เกี่ยวข้อง และหลักธรรมาภิบาลอย่างเคร่งครัด เพื่อสร้างความโปร่งใสในโครงการก่อสร้างภาครัฐ วางระบบให้มีการเปิดเผยข้อมูลเกี่ยวกับโครงการก่อสร้างสู่สาธารณชน พร้อมทั้งมีกระบวนการตรวจสอบความถูกต้องของข้อมูลที่สามารถตรวจสอบได้
สำหรับประเทศไทยเป็นหนึ่งในประเทศภาคีสหประชาชาติ นำโดยรัฐบาลร่วมกับสำนักงาน ป.ป.ช. สำนักงาน ป.ป.ท. องค์กรต่อต้านคอร์รัปชัน (ประเทศไทย) ภาคีเครือข่ายภาครัฐ ภาคเอกชน และภาคประชาสังคม ร่วมกันขับเคลื่อนยุทธศาสตร์ชาติว่าด้วยการป้องกันและปราบปรามการทุจริตผ่านกลไกลทุกภาคส่วนตลอดมา รวมทั้งร่วมมือกันจัดงานวันต่อต้านคอร์รัปชันสากล (ประเทศไทย) เดินหน้าการป้องปราบการทุจริตเชิงรุกอย่างต่อเนื่อง เพื่อสร้างให้สังคมใสสะอาด และลดการคอร์รัปชันในประเทศไทยให้ได้มากที่สุด
วันอังคารที่ 7 มิถุนายน 2565
รมว.สุชาติ เยือนภูเก็ตสั่งเร่งฝึกทักษะครูสอนกระดานโต้คลื่น รองรับท่องเที่ยวอันดามัน
รมว.แรงงาน เยือนภูเก็ตสั่งเร่งฝึกทักษะครูสอนกระดานโต้คลื่น รองรับท่องเที่ยวอันดามัน
วันพฤหัสบดีที่ 24 กุมภาพันธ์ 2565
มรภ.บุรีรัมย์ จัดงาน 50 ปี “ราชภัฏบุรีรัมย์มหกรรมวิชาการ และวัฒนธรรมนานาชาติ ครั้งที่ 5” (BRICC Festival 2022)
มรภ.บุรีรัมย์ จัดงาน 50 ปี “ราชภัฏบุรีรัมย์มหกรรมวิชาการ และวัฒนธรรมนานาชาติ ครั้งที่ 5” (BRICC Festival 2022)
​ศาสตราจารย์(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัย และนวัตกรรม ให้เกียรติเป็นประธานเปิดงาน “50 ปี มหาวิทยาลัยราชภัฏบุรีรัมย์ งานราชภัฏบุรีรัมย์มหกรรมวิชาการและวัฒนธรรมนานาชาติ ครั้งที่ 5” (The 5 th Buriram Rajabhat Conference and Cultural Festival 2022 : BRICC Festival 2022) ในวันที่ 13-16 กุมภาพันธ์ 2565 ณ มหาวิทยาลัยราชภัฏบุรีรัมย์ โดยบุคลากร นักศึกษาทั้งภายในและต่างสถาบัน ตลอดจนและประชาชนชาว จังหวัดบุรีรัมย์ ให้ความสนใจร่วมรับชมกิจกรรมเป็นจำนวนมาก
ด้าน รศ.มาลิณี จุโฑปะมา อธิการบดีมหาวิทยาลัยราชภัฏบุรีรัมย์ กล่าวถึงการจัดงานในครั้งนี้ว่าเป็นกิจกรรมพิเศษในโอกาสครบรอบ 50 ปี ของมหาวิทยาลัย เพื่อยกย่อง เชิดชู คุณค่าของผลงานในอดีต ที่สืบสานมาจนถึงปัจจุบัน และวางแผนเพื่อพลิกโฉมต่อยอดต่อไปในอนาคต ตลอดจนให้ผู้เข้าร่วมกิจกรรมได้แลกเปลี่ยนแนวคิดและประสบการณ์ องค์ความรู้ เผยแพร่ผลงานทางวิชาการ พัฒนาทักษะความรู้จากการแข่งขันทักษะทางวิชาการ และส่งเสริม สืบสาน และเผยแพร่ ศิลปวัฒนธรรมไทย ตลอดจนการสร้างเครือข่ายการแลกเปลี่ยนเรียนรู้ด้านศิลปวัฒนธรรมในระดับนานาชาติ
ซึ่งกิจกรรมตลอดระยะเวลาทั้ง 4 วันประกอบไปด้วย การประชุมวิชาการระดับชาติและนานาชาติ ครั้งที่ 5 พ.ศ. 2565 (5th National and International Research Conference 2022 : NIRC V 2022) ภายใต้หัวข้อ “มหาวิทยาลัยเพื่อการพัฒนาท้องถิ่นสู่เป้าหมายการพัฒนาอย่างยั่งยืน” พิธีลงนามความร่วมมือ (MOU) รูปแบบออนไลน์ ระหว่างมหาวิทยาลัยราชภัฏบุรีรัมย์ และมหาวิทยาลัยนอร์ทเทิร์นฟิลิปปินส์ ประเทศฟิลิปปินส์ การสัมมนาเชิงวิชาการบูรณาการงานวิจัยสู่ท้องถิ่นและการประกวดนวัตกรรมท้องถิ่น พิธีวางศิลาฤกษ์ อาคารหอประชุมใหญ่ พิธีพุทธาภิเษกวัตถุมงคลพระพุทธสัพพัญญูสุคโต งานมหกรรมจัดแสดงสินค้าผลิตภัณฑ์ชุมชนจังหวัดบุรีรัมย์ 14 อำเภอ 60 ตำบล และการนำเสนอผลการดำเนินงาน ภายใต้โครงการ U2T (มหาวิทยาลัยสู่ตำบล สร้างรากแก้วให้กับประเทศ) การแข่งขันทักษะวิชาการระดับอุดมศึกษาจำนวน 21 รายการ ชิงรางวัลโล่พระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี การแสดงดนตรีและนาฏศิลป์เพื่อนำเสนอและถ่ายทอดองค์ความรู้ด้านศิลปะและวัฒนธรรมนานาชาติ สาธารณรัฐอินโดนีเซีย สาธารณรัฐอินเดีย และสาธารณรัฐแห่งสหภาพเมียนมา และพิธีมอบรางวัล “เพชรดี ศรีราชภัฏบุรีรัมย์”
วันศุกร์ที่ 19 พฤศจิกายน 2564
รองปลัดระพีภัทร์ มอบโอวาทแก่ผู้เข้าร่วมโครงการฝึกงานผู้นำเยาวชนเกษตรไทยในประเทศญี่ปุ่น รุ่นที่ 39 ก่อนออกเดินทางในวันที่ 22 พ.ย. นี้
รองปลัดระพีภัทร์ มอบโอวาทแก่ผู้เข้าร่วมโครงการฝึกงานผู้นำเยาวชนเกษตรไทยในประเทศญี่ปุ่น รุ่นที่ 39 ก่อนออกเดินทางในวันที่ 22 พ.ย. นี้
นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ เปิดเผยภายหลังมอบโอวาทแก่ผู้เข้าร่วม “โครงการฝึกงานผู้นำเยาวชนเกษตรไทยในประเทศญี่ปุ่น รุ่นที่ 39” ในโอกาสเข้ารับการฝึกอบรม
เชิงปฏิบัติการหลักสูตร “การเตรียมความพร้อมให้แก่เยาวชนเกษตร รุ่นที่ 39” ซึ่งจัดขึ้นระหว่างวันที่ 19 – 22 พฤศจิกายน 2564 ณ ศูนย์ส่งเสริมเยาวชนเกษตรอาเซียน จังหวัดกาญจนบุรี ว่า โครงการดังกล่าว เป็นโครงการความร่วมมือระหว่างกระทรวงเกษตรและสหกรณ์ และสภาแลกเปลี่ยนทางการเกษตรแห่งประเทศญี่ปุ่น (The Japan Agricultural Exchange Council: JAEC) ซึ่งเริ่มดำเนินการในปี พ.ศ. 2526 โดยมีวัตถุประสงค์เพื่อพัฒนาและส่งเสริมเยาวชนเกษตรไทย ให้มีโอกาสในการพัฒนาความรู้และเพิ่มพูนประสบการณ์ในการทำเกษตร
โดยเรียนรู้จากการฝึกงานในฟาร์มกับครอบครัวเกษตรกรในประเทศญี่ปุ่น เป็นระยะเวลา 11 เดือน สำหรับในปีนี้ มีผู้นำเยาวชนเกษตรไทยเข้าร่วมโครงการ จำนวน 12 คน ซึ่งกระทรวงเกษตรและสหกรณ์ โดยสำนักการเกษตรต่างประเทศได้จัดการฝึกอบรมเชิงปฏิบัติการดังกล่าวขึ้น เพื่อเป็นการเตรียมความพร้อมให้แก่ผู้นำเยาวชนเกษตรไทย
ที่กำลังจะเดินทางไปฝึกงาน ณ ประเทศญี่ปุ่น ในวันที่ 22 พฤศจิกายน นี้
“กระทรวงเกษตรและสหกรณ์ ขอขอบคุณกระทรวงเกษตรและสหกรณ์ ป่าไม้ และประมง ประเทศญี่ปุ่น สภาแลกเปลี่ยนทางการเกษตร ประเทศญี่ปุ่น สถานเอกอัครราชทูตญี่ปุ่นประจำประเทศไทย ศูนย์ส่งเสริมเยาวชนเกษตรอาเซียน จังหวัดกาญจนบุรี และผู้ปกครองของผู้นำเยาวชนเกษตรไทยในญี่ปุ่น ที่ร่วมกันดำเนินโครงการฯ จนสามารถนำเหล่าผู้นำเยาวชนเกษตรไทย รุ่นที่ 39 จำนวน 12 คน ไปฝึกงานในประเทศญี่ปุ่นได้อย่างราบรื่น
ซึ่งประเทศญี่ปุ่นถือเป็นประเทศที่มีความเข้มแข็งทางเศรษฐกิจ มีความเจริญก้าวหน้าทางเทคโนโลยีและวิทยาการด้านต่าง ๆ ไม่เป็นรองชาติใด ในขณะที่ภาคการเกษตร ถึงแม้จะต้องเผชิญกับอุปสรรคจากภัยธรรมชาติ และการลดลงของจำนวนเกษตรกร อันเนื่องจากคนวัยหนุ่มสาวไม่นิยมอาชีพเกษตรกรรม แต่ภาคการเกษตรของญี่ปุ่น ก็ยังสามารถผลิตอาหารที่มีคุณภาพตามที่ผู้บริโภคต้องการได้ ทำให้อาชีพเกษตรกร เป็นอาชีพที่ทำรายได้สูงไม่แพ้อาชีพอื่น ซึ่งสามารถเป็นต้นแบบในการพัฒนาการเกษตร ของประเทศไทยได้เช่นกัน ดังนั้น ขอให้ผู้นำเยาวชนเกษตรไทย รุ่นที่ 39 ทุกคน มุ่งมั่นศึกษาหาความรู้ และเก็บเกี่ยวประสบการณ์กลับมาให้ได้มากที่สุด ไม่ว่าจะเป็นเทคโนโลยีในการทำการเกษตร นวัตกรรมเกษตรอัจฉริยะ รวมทั้งการวางแผนในการทำการเกษตรและบริหารจัดการผลผลิตทางการเกษตร และสิ่งที่สำคัญที่สุดคือ การนำความรู้ที่ได้รับมาประยุกต์ใช้ให้เหมาะสมกับการทำการเกษตรในบ้านเราได้อย่างไร รวมทั้งการใช้ชีวิตในครอบครัวเกษตรกรญี่ปุ่นนั้น ขอให้ทุกคนมุมานะ และอดทนต่อการทำงาน อย่าย่อท้อต่ออุปสรรค ขอให้คิดว่า การที่เราได้มีโอกาสไปฝึกงานที่ญี่ปุ่นนั้น เราเป็นผู้แทนของประเทศไทย ต้องแสดงให้ชาวญี่ปุ่นเห็นว่าเราเองก็มีความสามารถเช่นกัน และขอให้พยายามค้นคว้าหาความรู้ พัฒนาทักษะการสื่อสารภาษาญี่ปุ่น รวมถึงเรียนรู้ศิลปะ วัฒนธรรม ประเพณีของญี่ปุ่น ขอให้เคารพและปฏิบัติตามกฎระเบียบของแต่ละครอบครัวอย่างเคร่งครัด สุดท้ายนี้ เมื่อท่านกลับมาจากประเทศญี่ปุ่นแล้ว ท่านจะได้นำความรู้และประสบการณ์ที่ได้กลับมาประยุกต์ใช้ในการพัฒนาชุมชนและรวมเป็นกำลังหลักในฐานะเกษตรกรรุ่นใหม่ที่จะผนึกกำลังกับกระทรวงเกษตรและสหกรณ์ในการพัฒนาภาคการเกษตรของไทยต่อไป” นายระพีภัทร์ กล่าว
วันจันทร์ที่ 28 กุมภาพันธ์ 2565
1 มี.ค. แจกชุดตรวจ ATK กลุ่มเสี่ยง เฟส 2 ผ่านแอปฯ "เป๋าตัง"
.....
สำนักงานหลักประกันสุขภาพแห่งชาติ (สปสช.) เตรียมแจกชุดตรวจโควิดด้วยตนเอง (ATK) สำหรับประชาชนทุกสิทธิที่เป็นกลุ่มเสี่ยง เริ่ม 1 มี.ค. 65 เป็นต้นไป
.
แนวทางการรับชุดตรวจ ATK เมื่อคัดกรองความเสี่ยงต่อการติดเชื้อโควิด-19 ผ่านแอปพลิเคชันเป๋าตังแล้ว หากผลประเมินว่าเป็นกลุ่มเสี่ยง สามารถขอรับชุดตรวจคนละ 2 ชุด ได้ที่หน่วยบริการที่เข้าร่วมกระจายชุดตรวจ ATK ได้แก่ ร้านยา, คลินิกพยาบาล, คลินิกกายภาพบำบัด, หน่วยเทคนิคการแพทย์ฯ หรือหน่วยบริการอื่นกว่า 2,000 แห่ง กรณีไม่มีมือถือสมาร์ทโฟนไปขอรับโดยตรงได้ที่หน่วยบริการที่เข้าร่วมโครงการ
.
วันอังคารที่ 26 เมษายน 2565
โฆษกรัฐบาลเผย "นายกฯ" ปลื้ม  WHO ยกไทยเป็นประเทศต้นแบบประเทศที่ 3 นำร่องจัดกิจกรรมการทบทวนการเตรียมความพร้อมกรณีภาวะฉุกเฉินทางสาธารณสุข
โฆษกรัฐบาลเผย "นายกฯ" ปลื้ม  WHO ยกไทยเป็นประเทศต้นแบบประเทศที่ 3 นำร่องจัดกิจกรรมการทบทวนการเตรียมความพร้อมกรณีภาวะฉุกเฉินทางสาธารณสุข พร้อมขอบคุณความทุ่มเทของบุคลากรทางการแพทย์ และผู้มีส่วนเกี่ยวข้องทุกคน
วันนี้ (26 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีความยินดีที่องค์การอนามัยโลก (WHO) ยกย่องไทยเป็นประเทศต้นแบบประเทศที่ 3 นำร่องจัดกิจกรรมการทบทวนการเตรียมความพร้อมกรณีภาวะฉุกเฉินทางสาธารณสุขและสุขภาพถ้วนหน้า ในการรับมือการระบาดใหญ่ของโรคโควิด-19 เนื่องจากไทยเป็นประเทศหนึ่งที่มีการบริหารจัดการและรับมือกับสถานการณ์โควิด-19 ได้อย่างมีประสิทธิภาพ โดยให้ไทยเป็นประเทศนำร่องที่จะได้เผยแพร่ประสบการณ์สู่สาธารณะในการประชุมสมัชชาอนามัยโลก 2565 เพื่อแลกเปลี่ยนประสบการณ์ และแนวปฏิบัติที่ดี เพื่อให้เป็นประโยชน์แก่ประเทศสมาชิก และเพื่อให้เกิดการพัฒนาเครื่องมือและกลไกใหม่ รองรับวิกฤติด้านสาธารณสุขสำหรับใช้งานทั่วโลกในอนาคต โดยเป็นผลมาจากความร่วมมือกันในสังคม ทั้งภาครัฐ ภาคเอกชน และภาคสังคม ขอบคุณประชาชนทุกคนที่ร่วมกันปฏิบัติตนตามมาตรการสาธารณสุขและมาตรการ Universal Prevention อย่างเคร่งครัด โอกาสนี้ นายกรัฐมนตรียังขอบคุณความทุ่มเทของบุคลากรทางการแพทย์ และผู้มีส่วนเกี่ยวข้องทุกคน ที่ช่วยกันทำงานอย่างหนักตลอดมา ทำให้ต่างชาติเชื่อมั่นในระบบการป้องกันการแพร่ระบาดของไทย เชื่อว่า อีกไม่นานนี้เราจะผ่านวิกฤตนี้ไปได้
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 13,816 ราย จำแนกเป็น ผู้ติดเชื้อในประเทศ 13,759 ราย และผู้ป่วยมาจากต่างประเทศ 57 ราย ผู้เสียชีวิตเพิ่มขึ้น 120 ราย ผู้ที่กำลังรักษาตัว 167,124 ราย และมียอดผู้ที่หายป่วยกลับบ้านแล้ว 21,072 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 1,971,249 ราย จำนวนผู้ที่หายป่วยสะสมจำนวน 1,831,047 ราย จำนวนผู้ป่วยปอดอักเสบรักษาตัวอยู่ในโรงพยาบาล 1,825 ราย เฉลี่ยจังหวัดละ 24 ราย อัตราครองเตียง ร้อยละ 24.3 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 24 เม.ย. 65 รวม 132,633,387 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 56,155,863 โดส ผู้ได้รับวัคซีนเข็มที่ 2 สะสม 51,009,258 โดส และผู้ได้รับวัคซีนเข็มที่ 3 ขึ้นไป สะสม 25,468,266 โดส //
วันพุธที่ 18 พฤษภาคม 2565
ครม. ไฟเขียว (ร่าง) ภาษีสรรพสามิต ปรับลดอัตราภาษี “สินค้าน้ำมันดีเซล” 5 บาท/ลิตร 2 เดือน (21 พ.ค. - 20 ก.ค. 65) ช่วยบรรเทาภาระค่าครองชีพประชาชน
.....
ที่ประชุม ครม. (17 พ.ค. 65) อนุมัติในหลักการร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... สำหรับลดอัตราภาษีสรรพสามิต “สินค้าน้ำมันดีเซลและน้ำมันอื่น ๆ ที่คล้ายกัน” ในบัญชีพิกัดอัตราภาษีสรรพสามิตประเภทที่ 01.05 รายการน้ำมันดีเซลที่มีกำมะถัน และรายการน้ำมันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่
.
โดยปรับอัตราภาษีลงประมาณ 5 บาท/ลิตรตามชนิดของน้ำมันดีเซล และมีผลบังคับใช้ตั้งแต่วันที่ 21 พ.ค. - 20 ก.ค. 65 ทั้งนี้ มาตรการดังกล่าว เป็นมาตรการต่อเนื่องจากการปรับลดอัตราภาษีสรรพสามิตน้ำมันดีเซลฯ ฉบับที่ 19 ที่ปรับอัตราภาษีลงประมาณ 3 บาท/ลิตร ซึ่งจะสิ้นสุดในวันที่ 20 พ.ค. นี้
.
การลดอัตราภาษีฯ ครั้งนี้ จะช่วยรักษาระดับราคาขายปลีกน้ำมันดีเซลในประเทศ ซึ่งเป็นต้นทุนในภาคการผลิตและภาคการขนส่งในทุกอุตสาหกรรม ไม่ให้ปรับตัวสูงขึ้นอย่างรวดเร็วจนกระทบต่อภาระค่าครองชีพของประชาชน
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 26 สิงหาคม 2564
ไอแบงก์ ออกสินเชื่อ Home Plus  ช่วยเสริมสภาพคล่องให้ลูกค้าสินเชื่อในภาวะเศรษฐกิจฝืดเคือง
ไอแบงก์ออกผลิตภัณฑ์ "สินเชื่อ Home Plus" สำหรับลูกค้าสินเชื่อที่อยู่อาศัยและสินเชื่อบุคคลแบบมีหลักประกันของธนาคาร ที่ต้องการขอวงเงินเพิ่มเติมจากส่วนเหลื่อมของหลักประกันเดิม ให้วงเงินสูงสุด 3 ล้านบาท คิดอัตรากำไรเริ่มต้น 4.40% ต่อปี
ธนาคารอิสลามแห่งประเทศไทย (ไอแบงก์) ออกผลิตภัณฑ์ "สินเชื่อ Home Plus" สำหรับลูกค้าสินเชื่อที่อยู่อาศัยและสินเชื่อบุคคลแบบมีหลักประกันของธนาคาร ที่ต้องการขอวงเงินเพิ่มเติมจากส่วนเหลื่อมของหลักประกันเดิม เพื่อช่วยเสริมสภาพคล่องในชีวิตประจำวัน หรือ นำไปรีไฟแนนซ์หนี้บัตรเครดิต สินเชื่อบุคคลแบบมีหลักประกัน หรือ เพื่อชำระเงินสมทบตะกาฟุล (MRTA หรือ MLTA) ให้วงเงินสูงสุด 3 ล้านบาท คิดอัตรากำไรเริ่มต้น 4.40% ต่อปี
โครงการ "สินเชื่อ Home plus" ให้วงเงินอเนกประสงค์แบบมีหลักประกันเริ่มต้นที่ 100,000 บาท และสูงสุดไม่เกิน 3,000,000 บาท ผ่อนได้นานสูงสุด 20 ปี คิดอัตรากำไรเริ่มต้นในปีแรก 4.40% ต่อปี กรณีทำประกัน MRTA หรือ MLTA และปีถัดไป 4.65% ต่อปีตลอดอายุสัญญา โดยผู้ขอสินเชื่อต้องเป็นลูกค้าสินเชื่อทั่วไปและสินเชื่อ MOU ประเภทที่อยู่อาศัยหรือสินเชื่อบุคคลแบบมีหลักประกันกับธนาคาร มีสถานะการผ่อนชำระปกติภายใน 12 เดือนล่าสุด ไม่เคยมีประวัติเป็น NPF หรือปรับปรุงโครงสร้างหนี้กับธนาคารมาแล้วไม่น้อยกว่า 3 ปี นับจากวันที่ยื่นขอสินเชื่อกับธนาคาร และมียอดสินเชื่อคงเหลือน้อยกว่าร้อยละ 70 ของวงเงินที่ได้รับอนุมัติครั้งแรก
ยื่นขอสินเชื่อวันนี้! รับสิทธิ์ฟรีค่าธรรมเนียม Front-end-Fee และค่าธรรมเนียมนิติกรรมสัญญา สำหรับค่าธรรมเนียมการชำระคืนเสร็จสิ้นก่อนครบกำหนดอายุสัญญา (Prepayment Fee) กรณีรีไฟแนนซ์ไปสถาบันการเงินอื่นภายในระยะเวลา 10 ปี คิดในอัตราร้อยละ 2 ของราคาทุนที่ชำระคืนก่อนกำหนด (เงินต้นคงเหลือ)
ลูกค้าที่สนใจสามารถติดต่อสอบถามรายละเอียดหรือยื่นขอสินเชื่อได้ที่ ไอแบงก์ ทุกสาขาทั่วประเทศ ตั้งแต่วันนี้ – วันที่ 31 ธันวาคม 2564 หรือสอบถามข้อมูลเพิ่มเติมได้ที่ ibank Call Center 1302
วันพฤหัสบดีที่ 25 พฤศจิกายน 2564
นายกฯ เตรียมร่วมการประชุม ASEM ครั้งที่ 13 พร้อมเสนอวิสัยทัศน์ ขับเคลื่อนความร่วมมือพหุภาคี รับมือกับวิกฤตต่าง ๆ ของโลก 25 - 26 พ.ย. นี้
....
ระหว่างวันที่ 25 - 26 พฤศจิกายน 2564 นายกรัฐมนตรีจะเข้าร่วมการประชุมผู้นำเอเชีย - ยุโรป ครั้งที่ 13 (Asia-Europe Meeting: ASEM 13) ภายใต้หัวข้อหลัก “Strengthening Multilateralism for Shared Growth” ผ่านระบบการประชุมทางไกล ณ ทำเนียบรัฐบาล
.
การประชุมครั้งนี้ นอกจากนายกฯ จะเข้าร่วมในนามผู้นำประเทศไทยแล้ว ยังเป็นการเข้าร่วมในนามผู้ประสานงานกลุ่มอาเซียน ระหว่างปี พ.ศ. 2564 - 2565 และประเด็นที่นายกฯ จะนำสนอต่อที่ประชุม เช่น
.
> การถอดบทเรียนจากประสบการณ์ประมวลเป็นข้อแนะนำที่เป็นรูปธรรม
> ความร่วมมือที่เป็นรูปธรรมระหว่างเอเชียกับยุโรป
> ความสำคัญของการบริหารจัดการความเปลี่ยนแปลงในช่วงการเปลี่ยนผ่านเข้าสู่ยุค Next Normal
> ความสำคัญของกรอบความร่วมมือพหุภาคีในการรับมือกับวิกฤตต่าง ๆ ของโลก
.
รวมทั้ง จะร่วมยืนยันสนับสนุนความร่วมมือระดับพหุภาคีนิยม ซึ่งเป็นแนวทางที่ทำให้ประเทศทั้งเล็กและใหญ่ มีส่วนร่วมในการรับมือกับความท้าทายของโลก
.
อ่านเพิ่มเติม กำหนดการฯ คลิกhttps://www.thaigov.go.th/news/contents/details/48623
#ไทยคู่ฟ้า#ร่วมต้านโควิด19
-------------------
วันจันทร์ที่ 11 กรกฎาคม 2565
โฆษกรัฐบาลเผย “นายกฯ”เสนอกลยุทธ์ภาพใหญ่ 3 แกนหลัก ระบบโครงสร้างพื้นฐานที่ดีที่สุด ภาคอุตสาหกรรมแข็งแรง และภาคการธนาคารที่สอดคล้องตอบโจทย์ยุคสมัยใหม่
โฆษกรัฐบาลเผย “นายกฯ”เสนอกลยุทธ์ภาพใหญ่ 3 แกนหลัก ระบบโครงสร้างพื้นฐานที่ดีที่สุด ภาคอุตสาหกรรมแข็งแรง และภาคการธนาคารที่สอดคล้องตอบโจทย์ยุคสมัยใหม่ เพื่อยกระดับความรุ่งเรืองสร้างอนาคตไทยให้ก้าวหน้า
วันนี้ (วันที่ 11 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงการณ์ผ่าน Facebook ไทยคู่ฟ้า เกี่ยวกับอนาคตการเดินหน้าของไทย เพื่อต่อสู้กับความท้าทายในการรับมือกับปัญหาทางเศรษฐกิจระดับโลก นายกรัฐมนตรีมุ่งมั่นขับเคลื่อนประเทศไทย ขอให้ประชาชนทุกคนร่วมเดินหน้าไปกับนายกรัฐมนตรี เพื่อให้ภารกิจระยะยาวที่ได้ทำมาอย่างต่อเนื่องเสร็จสมบูรณ์ พร้อมทั้งเสนอกลยุทธ์ภาพใหญ่ 3 แกนหลัก เพื่อยกระดับความรุ่งเรือง สร้างอนาคตไทยให้ก้าวหน้า
แกนที่ 1. โครงสร้างพื้นฐานที่ใหญ่ที่สุดและบูรณาการมากที่สุดในประวัติศาสตร์ประเทศไทย โครงการสร้างทางรถไฟ ถนน สนามบิน หรือท่าเรือ ที่ต้องใช้เวลาก่อสร้างใกล้จะเสร็จสมบูรณ์แล้ว นายกรัฐมนตรีมุ่งมั่นที่จะทำโครงการโครงสร้างพื้นฐานนี้ให้เสร็จสมบูรณ์อย่างบูรณาการ เพื่อความเจริญรุ่งเรืองอย่างก้าวกระโดดของประเทศ
แกนที่ 2. ภาคอุตสาหกรรมทั้งหมด อุตสาหกรรมยานยนต์ และอุตสาหกรรมที่ต่อเนื่องเชื่อมโยงต่าง ๆ ซึ่งหล่อเลี้ยงเชื่อมต่อไปถึงธุรกิจขนาดใหญ่ และธุรกิจขนาดเล็กมากมาย ดึงเงินมหาศาลสู่ประเทศผ่านการส่งออก ขับเคลื่อนความมั่งคั่งรุ่งเรืองของไทย ที่สำคัญ นายกรัฐมนตรีพยายามทำให้ประเทศไทยยังคงเป็นศูนย์กลางที่สำคัญที่สุดของโลกในการผลิตยานยนต์ไฟฟ้า ดึงดูดผู้ผลิตยานยนต์ทั่วโลกให้อยู่ในประเทศไทย และอำนวยความสะดวกในการลงทุนเพิ่ม และขยายธุรกิจในประเทศไทย เพื่อรากฐานเกื้อหนุนอุตสาหกรรม และเพื่อความมั่งคั่งของประเทศ พร้อมกันนี้ ได้กำชับให้ราคารถยนต์ไฟฟ้าและค่าใช้จ่ายในการใช้รถยนต์ไฟฟ้ามีราคาที่ถูกลงสำหรับคนไทยทุกคน
แกนที่ 3. ภาคการธนาคาร และวิธีการทำงานของธนาคาร ไทยสามารถกระตุ้นความมั่งคั่งรุ่งเรืองได้หากหาหนทางที่จะทำให้ประชาชน 30 ล้านคน เข้าถึงระบบธนาคารสามารถขอเงินกู้ และใช้บริการจากธนาคารได้ ธนาคารจำเป็นต้องเปลี่ยนแปลงเพื่อให้ความสำคัญกับลูกค้าที่เป็นคนตัวเล็ก ๆ และทำมาค้าขายเลี้ยงตัวเองให้มากยิ่งขึ้น คนกลุ่มนี้จะเป็นพลังที่สำคัญมากต่อความรุ่งเรืองทางเศรษฐกิจของประเทศ การเปลี่ยนแปลงนี้คือการกระจายความมั่งคั่งร่ำรวย ทั้งนี้ ธนาคารแห่งประเทศไทยได้ทำการศึกษา ผลักดันให้ภาคการเงินของประเทศไทยใช้ประโยชน์จากเทคโนโลยี และทำให้ประชาชนสามารถเข้าถึงบริการทางการเงินต่าง ๆ ได้ในวงกว้าง
นายธนกร กล่าวว่า ทั้งนี้ 3 แกนสำคัญนี้ จะสามารถสร้างความมั่งคั่งและรุ่งเรืองได้ในแบบที่กระจายไปทีเดียวทั่วไปทั้งหมด เป็นเรื่องยิ่งใหญ่ที่ไม่เคยเกิดขึ้นมาก่อน ภารกิจของนายกรัฐมนตรีคือ ทำให้ 3 แกนหลักนี้เกิดขึ้นจริงให้ได้ รัฐบาลเดินมาได้ไกลแล้วตามกลยุทธ์นี้ และตอนนี้เชื่อว่าใกล้ถึงเวลาที่จะเก็บเกี่ยวผลประโยชน์ได้แล้ว ทั้งนี้นายกรัฐมนตรีเชิญชวนให้ทุกคนร่วมมือกันด้วยสปิริตทำภารกิจที่ยิ่งใหญ่ ต่อสู้กับโรคระบาด ความยากจนและช่วยกันสร้างเศรษฐกิจของประเทศให้แข็งแรง ซึ่งนายกรัฐมนตรีจะขับเคลื่อนรัฐบาล ทำระบบโครงสร้างพื้นฐานที่ดีที่สุดให้สำเร็จ ช่วยภาคอุตสาหกรรมให้แข็งแรง และช่วยการทำงานของภาคการธนาคารให้สอดคล้องและตอบโจทย์ยุคสมัยใหม่ ทั้งหมดนี้ เพื่อให้ทุกคนมีโอกาสที่จะสร้างความมั่งคั่งให้กับตัวเอง ขอให้ทุกคนร่วมลงมือกัน “เชื่อม ไทย เดิน หน้า”
วันจันทร์ที่ 13 ธันวาคม 2564
ศบค. เคาะปรับระดับโซนสีพื้นที่ใหม่ พร้อมวางแนวทางจัดงานปีใหม่ – ปรับมาตรการเข้าประเทศ
.....
ที่ประชุม ศบค. (13 ธ.ค.) มีมติปรับระดับพื้นที่สถานการณ์ทั่วราชอาณาจักร มีผลตั้งแต่ 16 ธ.ค. เป็นต้นไป ดังนี้ พื้นที่ควบคุมสูงสุดและเข้มงวด พื้นที่ควบคุมสูงสุด และพื้นที่เฝ้าระวัง 0 จว./ พื้นที่ควบคุม (สีส้ม) 39 จว./ พื้นที่เฝ้าระวังสูง (สีเหลือง) 30 จว./ พื้นที่สีฟ้า (นำร่องท่องเที่ยว) เพิ่มเป็น 8 จว. โดยมีพื้นที่นำร่องบางพื้นที่ในจังหวัด 18 จังหวัด โดยเพิ่ม จ.ชลบุรี เป็นพื้นที่นำร่องการท่องเที่ยวทั้งจังหวัด
.
สำหรับมาตรการเดินทางเข้าราชอาณาจักร
- การพำนักในพื้นที่นำร่องการท่องเที่ยว (Sandbox Programme) และการเข้ากักตัว (Quarantine Facilities) ต้องมีระยะเวลาพำนัก/กักตัว 7 วัน
- การปรับการตรวจหาเชื้อสำหรับ Test and Go และพื้นที่นำร่องการท่องเที่ยว (Sandbox Programme) เป็น RT–PCR ครั้งที่ 1 และยังคงตรวจ ATK ด้วยตนเองครั้งที่ 2
.
ส่วนการปรับมาตรการการจัดงานช่วงเทศกาลปีใหม่ 2565 กำหนดให้สามารถเปิดบริการและบริโภคสุราในคืนวันที่ 31 ธ.ค. 64 - 1 ม.ค. 65 ได้ไม่เกิน 01.00 น เฉพาะร้านที่เปิดโล่ง อากาศถ่ายเทสะดวก และจะต้องปฏิบัติตามมาตรการป้องกันควบคุมโรคที่กระทรวงสาธารณสุขกำหนด (COVID Free Setting) อย่างเคร่งครัด
#ไทยคู่ฟ้า#ร่วมต้านโควิด19
-------------------
วันพุธที่ 8 ธันวาคม 2564
รองปลัดกระทรวงยุติธรรม เข้าร่วมประชุมคณะอนุกรรมการพัฒนาระบบเทคโนโลยีสารสนเทศกระบวนการยุติธรรม ครั้งที่ ๓/๒๕๖๔
รองปลัดกระทรวงยุติธรรมเข้าร่วมประชุมคณะอนุกรรมการพัฒนาระบบเทคโนโลยีสารสนเทศกระบวนการยุติธรรม ครั้งที่ ๓/๒๕๖๔ ผ่านระบบการประชุมทางไกล
ในวันพฤหัสบดีที่ ๘ ธันวาคม ๒๕๖๔ เวลา ๑๓.๓๐ น. นางอรัญญา ทองน้ำตะโก รองปลัดกระทรวงยุติธรรม
เข้าร่วมประชุมคณะอนุกรรมการพัฒนาระบบเทคโนโลยีสารสนเทศกระบวนการยุติธรรม ครั้งที่ ๓/๒๕๖๔ ซึ่งเป็นการประชุมผ่านระบบออนไลน์ โดยมี ดร.ทวีศักดิ์ กออนันตกูล เป็นประธานการประชุม พร้อมด้วย พ.ต.ท.พงษ์ธร ธัญญสิริ ผู้อำนวยการสำนักงานกิจการยุติธรรม และนายชัยวัฒน์ ร่างเล็ก รองผู้อำนวยการสำนักงานกิจการยุติธรรม อนุกรรมการและเลขานุการเข้าร่วมการประชุม
สาระสำคัญในการประชุมประกอบไปด้วยผลการดำเนินงานคณะอนุกรรมการพัฒนาระบบเทคโนโลยีสารสนเทศกระบวนการยุติธรรม ประจำปีงบประมาณ พ.ศ. ๒๕๖๔ ผลการดำเนินงานแผนแม่บทกระบวนการยุติธรรมแห่งชาติ พ.ศ. ๒๕๖๒ – ๒๕๖๕ ยุทธศาสตร์ที่ ๕ การขับเคลื่อนกระบวนการยุติธรรมด้วยดิจิทัล
ผลการดำเนินการตามข้อเสนอแนะ ที่ ๒/๒๕๖๐ ของคณะกรรมการสิทธิมนุษยชนแห่งชาติ กรณีที่คณะกรรมการพัฒนาการบริหารงานยุติธรรมแห่งชาติ (กพยช.) ประสานกับสำนักงานศาลยุติธรรม ให้นำระบบถ่ายทอดภาพและเสียงในลักษณะการประชุมทางจอภาพมาใช้กับกระบวนพิจารณาคดีของศาล
โดยมีการร่วมพิจารณาเห็นชอบกรอบการดำเนินงานของอนุกรรมการพัฒนาระบบเทคโนโลยีสารสนเทศกระบวนการยุติธรรม ประจำปีงบประมาณ พ.ศ. ๒๕๖๕ แนวทางการจัดทำแผนแม่บทเทคโนโลยีสารสนเทศกระบวนการยุติธรรม พ.ศ.๒๕๖๖ - ๒๕๖๙ และมีข้อสังเกตจากอนุกรรมการ ซึ่งฝ่ายเลขาฯจะดำเนินการปรับปรุงเพิ่มเติม และแนวทางการขับเคลื่อนศูนย์แลกเปลี่ยนข้อมูลกระบวนการยุติธรรม (DXC)
วันเสาร์ที่ 6 พฤศจิกายน 2564
นายกฯ ชื่นชม มุกดาหาร ปฏิบัติตามแผนเผชิญเหตุ แก้ไขสถานการณ์ ร.ร.คำสร้อยพิทยาสรรค์ ย้ำ 7 มาตรการเปิดสถานศึกษา
นายกฯ ชื่นชม มุกดาหาร ปฏิบัติตามแผนเผชิญเหตุ แก้ไขสถานการณ์ ร.ร.คำสร้อยพิทยาสรรค์ ย้ำ 7 มาตรการเปิดสถานศึกษา
เมื่อวันที่ 6 พ.ย. น.ส.ไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ชื่นชมการทำงานของบุคลากรสาธารณสุข ตลอดจนความร่วมมือจากทุกภาคส่วน ในการตรวจหาเชื้อโควิด-19 ของนักเรียนและครูโรงเรียนคำสร้อยพิทยาสรรค์ อ.นิคมคำสร้อย จ.มุกดาหาร ภายหลังตรวจคัดกรองด้วยชุดตรวจ Antigen test kit (ATK) พบผลบวกในครูและนักเรียนจำนวนมาก กระทั่งทีมสอบสวนควบคุมโรค (CDCU) ลงพื้นที่ตรวจเพื่อยืนยันผลตรวจทางห้องปฏิบัติการ รวมถึงได้คัดกรองนักเรียนและบุคลากรที่เกี่ยวข้องในโรงเรียน จำนวน 1,106 คน ผลตรวจยืนยันทางห้องปฏิบัติการ (RT-PCR) เป็นลบ (Not detected) ไม่พบเชื้อทุกราย ทำให้สถานการณ์ในพื้นที่ดังกล่าวคลี่คลายลง
โดยนายกรัฐมนตรี ได้ติดตามกระบวนการทำงานดังกล่าว โดยทุกหน่วยงานเร่งแก้ไขสถานการณ์อย่างรวดเร็ว ขณะที่หน่วยงานด้านสาธารณสุขก็ได้ปฏิตามแผนการเผชิญเหตุอย่างมีประสิทธิภาพ พร้อมได้ประสานความร่วมมือกับองค์การปกครองส่วนท้องถิ่น ตลอดจนผู้ปกครองของนักเรียน และภาคเอกชน ทำให้ได้รับความร่วมมือเป็นอย่างดี เป็นผลให้ตรวจหาเชื้อดังกล่าวผ่านไปได้ด้วยความเรียบร้อย สามารถแก้ไขสถานการณ์ได้ในเวลาอันสั้น
น.ส.ไตรศุลี กล่าวว่า สำหรับชุดตรวจ ATK ที่ใช้ตรวจในโรงเรียนคำสร้อยพิทยาสรรค์อ.นิคมคำสร้อย จ.มุกดาหาร กระทรวงสาธารณสุขจะมีการตรวจสอบหาสาเหตุที่ ATK ให้ผลบวกอีกครั้ง ว่าเกิดขึ้นจากเหตุใดและจะแจ้งให้ประชาชนรับทราบโดยเร็ว ย้ำว่า กระบวนการตรวจด้วยชุดตรวจ ATK เป็นขั้นตอนการคัดกรองกลุ่มเสี่ยงในเบื้องต้น โดยขั้นตอนสุดท้าย จะต้องได้รับการตรวจยืนยันผลทางห้องปฏิบัติการ (RT-PCR)
น.ส.ไตรศุลี กล่าวว่า นายกรัฐมนตรี เน้นน้ำให้สถานศึกษาปฏิบัติตาม 7 มาตรการเข้มในการเปิดการเรียนการสอนอย่างเคร่งครัด ไม่ว่าจะเป็น1. ประเมินความพร้อม 2. จัดกิจกรรมรูปแบบ Small Bubble 3. จัดระบบให้บริการอาหารตามหลักสุขาภิบาลอาหารและหลักโภชนาการ 4. ด้านอนามัยสิ่งแวดล้อม ตามเกณฑ์มาตรฐาน 5. จัด School Isolation แผนเผชิญเหตุ และมีการซักซ้อม 6. ควบคุมดูแลการเดินทางจากบ้านไปโรงเรียน และ7. จัดให้มี School Pass สำหรับนักเรียน ครู และบุคลากรในสถานศึกษา
-----------------
วันอาทิตย์ที่ 17 กรกฎาคม 2565
เตือนประชาชนเฝ้าระวังโรคไข้เลือดออก หลังหลายพื้นที่พบจำนวนผู้ป่วยมากขึ้น แนะกำจัดแหล่งเพาะพันธุ์ยุงลายทั้งในบ้านและชุมชน
เตือนประชาชนเฝ้าระวังโรคไข้เลือดออก หลังหลายพื้นที่พบจำนวนผู้ป่วยมากขึ้น แนะกำจัดแหล่งเพาะพันธุ์ยุงลายทั้งในบ้านและชุมชน สังเกตอาการใกล้ชิดกรณีมีไข้สูงปวดศีรษะกล้ามเนื้อและมีจุดเลือดออกตามลำตัวต้องรีบพบแพทย์
วันที่17ก.ค. 2565น.ส.ไตรศุลีไตรสรณกุลรองโฆษกประจำสำนักนายกรัฐมนตรีกล่าวว่าเนื่องจากขณะนี้อยู่ในช่วงฤดูฝนซึ่งสภาพแวดล้อมเอื้อต่อการแพร่พันธุ์ของยุงลายทำให้หลายพื้นที่ทั่วประเทศพบผู้ป่วยโรคไข้เลือดออกซึ่งมียุงลายเป็นพาหะจำนวนมากขึ้นจึงขอเตือนให้ประชาชนเฝ้าระวังและร่วมกันกำจัดแหล่งเพาะพันธุ์ยุงลายในบริเวณบ้านโรงเรียนและชุมชน
ทั้งนี้ข้อมูลของกรมควบคุมโรคระบุว่าตั้งแต่วันที่1ม.ค.-20มิ.ย. 2565มีรายงานผู้ป่วยโรคไข้เลือดออกทั่วประเทศ5,196คนเสียชีวิต6รายกลุ่มอายุที่พบผู้ป่วยมากที่สุดคือ15-24ปีรองลงมา10-14ปีและ25-34ปีตามลำดับโดยผู้ป่วยกระจายทั่วทุกภูมิภาคของประเทศ
น.ส.ไตรศุลีกล่าวว่าการร่วมกันกำจัดแหล่งเพาะพันธุ์ยุงลายนอกจากป้องกันไข้เลือดออกแล้วยังสามารถป้องกันโรคไข้ปวดข้อยุงลายและโรคติดเชื้อไวรัสซิกาได้ด้วยโดยประชาชนสามารถร่วมกันดูแลป้องกันได้ตั้งแต่ระดับครัวเรือนไปจนถึงระดับชุมชนไม่ว่าจะเป็นการทำความสะอาดเก็บกวาดเก็บบ้านโรงเรียนแหล่งชุมชนให้สะอาดไม่ให้ยุงลายเข้ามาเกาะพักเก็บภาชนะกักเก็บน้ำให้มิดชิดเพื่อป้องกันยุงลายลงไปวางไข่เก็บขยะให้เรียบร้อยไม่ให้เป็นแหล่งเพาะพันธุ์ยุงลายรวมถึงการจัดกิจกรรมเสริมในการจัดการสิ่งแวดล้อมกำจัดแหล่งเพาะพันธุ์ยุงในชุมชน
นอกจากนี้หากมีบุตรหลานหรือคนในครอบครัวมีอาการไข้สูงให้เฝ้าระวังอย่างใกล้ชิดโดยเฉพาะกรณีมีอาการทานยาแล้วไข้ไม่ลดหรือลดแล้วไข้กลับมาสูงอีกร่วมกับอาการปวดศีรษะปวดกล้ามเนื้อปวดกระบอกตาหรือมีจุดเลือดออกที่ลำตัวและแขนขาไม่ควรซื้อยามารับประทานเองโดยเฉพาะยาลดไข้ในกลุ่มแอสไพรินและไอบูโพรเฟนแต่ควรรีบพบแพทย์
นอกจากนี้หากมีอาการไอมีน้ำมูกเจ็บคอหายใจเหนื่อยหอบเบื่ออาหารปวดท้องร่วมด้วยซึ่งอาจเป็นการเจ็บป่วยร่วมกันระหว่างไข้เลือดออกกับโรคโควิด19จะทำให้มีอาการทรุดหนักและรวดเร็วได้เมื่อมีอาการดังกล่าวควรรีบไปพบแพทย์เพื่อตรวจวินิจฉัยและรักษาโรคที่เหมาะสมลดความรุนแรงและการเสียชีวิต
ทั้งนี้หากประชาชนมีข้อสงสัยเกี่ยวกับอาการของไข้เลือดออกหรือโรคต่างๆสามารถโทรศัพท์สอบถามข้อมูลได้ที่สายด่วนกรมควบคุมโรค1422
————
วันจันทร์ที่ 2 สิงหาคม 2564
รัฐมนตรีว่าการกระทรวงยุติธรรม มอบกรมราชทัณฑ์ เร่งปลูกฟ้าทะลายโจร เผยไทม์ไลน์เดือน กันยายน เริ่มผลิตได้ 8 ล้านแคปซูล
รัฐมนตรีว่าการกระทรวงยุติธรรม มอบกรมราชทัณฑ์ เร่งปลูกฟ้าทะลายโจร เผยไทม์ไลน์เดือน กันยายน เริ่มผลิตได้ 8 ล้านแคปซูล ให้กองแพทย์ศึกษาข้อมูลวิธีใช้ พร้อมมอบยา 6 ล้านเม็ดแจกจ่ายคุกทั่วประเทศ กำชับต้องบริหารจัดการให้ดี
เมื่อเวลา 09.30 น. ที่กรมราชทัณฑ์ นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย น.ส.ณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม นายอายุตม์ สินธพพันธุ์ อธิบดีกรมราชทัณฑ์ ร่วมประชุมกับผู้บริหารกรมราชทัณฑ์และผู้บัญชาการเรือนจำทั่วประเทศผ่านระบบวีดีโอคอนเฟอร์เรนซ์
นายสมศักดิ์ กล่าวว่า ตนขอขอบคุณข้าราชการกรมราชทัณฑ์ทุกคนที่ดูแลผู้ต้องขังซึ่งเป็นประชาชนคนไทย และเป็นประโยชน์ต่อประชาชนทั้งประเทศ คือการใช้ฟ้าทะลายโจรรักษาโควิด-19 ได้ ตนได้นำข้อมูลจากท่านทั้งหลาย สอบถามข้อมูลจากการปฏิบัติจริง เหมือนตนนั่งอยู่บนภูเขาหรือดาวเทียมแล้วมองลงมา ว่าจะใช้ข้อมูลที่มีอย่างไร ข้อมูลจากราชทัณฑ์มีประโยชน์มาก หากเรารอวัคซีนคงอีกนานกว่าจะครบ หรือจะใช้ยาฟาวิพิราเวียร์ เม็ดหนึ่งราคาแพง แต่การใช้ยาฟ้าทะลายโจรกระปุกหนึ่งไม่กี่บาท และเป็นการสนับสนุนยาแผนไทยด้วย แต่ข้อมูลยังไม่ชัวร์ว่าจะต้องใช้คนละเท่าไร ตนจึงให้หน่วยแพทย์ของเราไปศึกษาข้อมูลอย่างละเอียด เพราะเราต้องเป็นผู้ผลิตยาแคปซูลฟ้าทะลายโจรด้วย จึงอยากให้เกิดความมั่นใจ
นายสมศักดิ์ กล่าวอีกว่า จากการที่ตนให้เรือนจำทั่วประเทศปลูกฟ้าทะลายโจร ขณะนี้ได้ดำเนินการแล้ว โดยวันที่ 2 ก.ย. จะเก็บเกี่ยวได้ 8 ไร่ ซึ่งจะผลิตได้ประมาณ 8 ล้านแคปซูล และวันที่ 22 ต.ค. จะเก็บเกี่ยวได้อีก 50 ไร่ และวันที่ 20 พ.ย. จะเก็บเกี่ยวได้อีก 7 ไร่ ซึ่งช่วงนี้ฟ้าทะลายโจรอาจจะขาดแคลน แต่อีกไม่นานเราจะมีใช้อย่างเพียงพอ แต่ในช่วงนี้เราต้องใช้อย่างระมัดระวัง ต้องบริหารกันให้ดี และต้องทำรายงานถึงอธิบดีตลอดว่าใช้ไปอย่างไร เราต้องเอาให้อยู่ เราเป็นศูนย์ข้อมูลขนาดใหญ่จากการใช้จริงกับผู้ต้องขัง เราต้องทำข้อมูลตรงนี้ให้เกิดประโยชน์กับคนทั้งประเทศ และหลังจากนี้ผู้ต้องขังที่ติดเชื้อต้องลดลง ที่ไหนมีการติดเชื้อให้เร่งใช้ยาฟ้าทะลายโจร ขอให้ทุกท่านมั่นใจและภูมิใจว่าเรากำลังทำงานใหญ่ช่วยเหลือคนทั้งประเทศ
จากนั้นนายสมศักดิ์ ได้มอบยาฟ้าทะลายโจรสำหรับผู้ต้องขัง 100,000 คน (6 ล้านแคปซูล) โดยมีนายอายุตม์ และ ผู้บัญชาการเรือนจำจากหลายเรือนจำเป็นตัวแทนรับมอบ
วันพฤหัสบดีที่ 10 กุมภาพันธ์ 2565
วันแรกของการลงทะเบียนโครงการคนละครึ่ง ระยะที่ 4 สำหรับประชาชนทั่วไป
โครงการคนละครึ่ง ระยะที่ 4 เปิดลงทะเบียนสำหรับประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 เป็นวันแรก ณ เวลา 15.00 น. มีผู้ลงทะเบียนแล้วจำนวนประมาณ 7.7 แสนราย สามารถเริ่มใช้สิทธิได้ตั้งแต่วันที่ 17 กุมภาพันธ์ ถึงวันที่ 30 เมษายน 2565
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่ง ระยะที่ 4 (โครงการฯ ระยะที่ 4) ได้เปิดลงทะเบียนสำหรับประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 (ประชาชนทั่วไปฯ) วันนี้เป็นวันแรก (วันพฤหัสบดีที่ 10 กุมภาพันธ์ 2565) โดยพบว่า ณ เวลา 15.00 น. มีผู้ลงทะเบียนแล้วจำนวนประมาณ 7.7 แสนราย ซึ่งประชาชนทั่วไปฯ ที่ลงทะเบียนโครงการฯ ระยะที่ 4 สำเร็จ จะสามารถเริ่มใช้สิทธิได้ตั้งแต่วันที่ 17 กุมภาพันธ์ ถึงวันที่ 30 เมษายน 2565
ในส่วนของความคืบหน้าโครงการฯ ระยะที่ 4 จากข้อมูลสะสม ณ วันที่ 9 กุมภาพันธ์ 2565 ณ เวลา 23.00 น. พบว่า มีผู้ใช้สิทธิจำนวน 21.76 ล้านราย มียอดการใช้จ่ายรวม 18,510.6 ล้านบาท แบ่งเป็นเงินที่ประชาชนจ่าย 9,369.7 ล้านบาท และรัฐร่วมจ่าย 9,140.9 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 6,903.3 ล้านบาท ร้านธงฟ้า 3,593.7 ล้านบาท ร้าน OTOP 884.1 ล้านบาท ร้านค้าทั่วไป 6,782.2 ล้านบาท ร้านบริการ 320.6 ล้านบาท และกิจการขนส่งสาธารณะ 26.7 ล้านบาท ทั้งนี้ มีประชาชนที่กดยืนยันสิทธิเข้าร่วมโครงการฯ ระยะที่ 4 แล้ว จำนวน 24.8 ล้านราย จากจำนวนผู้ใช้จ่ายโครงการคนละครึ่ง ระยะที่ 3 จำนวน 26.35 ล้านราย และมีผู้ประกอบการเข้าร่วมโครงการฯ ระยะที่ 4 แล้วจำนวน 1.34 ล้านราย โดยเป็นผู้ประกอบการรายใหม่ 12,422 ราย ซึ่งมีจำนวนผู้ประกอบการเข้าร่วมโครงการฯ ระยะที่ 4 มากกว่าโครงการคนละครึ่ง ระยะที่ 3 จำนวนประมาณ 3 หมื่นราย
โฆษกกระทรวงการคลังกล่าวเชิญชวนประชาชนทั่วไปฯ ที่ประสงค์จะเข้าร่วมโครงการฯ ระยะที่ 4 สามารถลงทะเบียนเข้าร่วมโครงการฯ ระยะที่ 4 ผ่านแอปพลิเคชัน“เป๋าตัง” หรือผ่านเว็บไซต์ www.คนละครึ่ง.com ได้ตั้งแต่เวลา 06.00 น. ถึง 22.00 น. ต่อเนื่องทุกวัน จนกว่าจะครบจำนวนประมาณ 1 ล้านสิทธิ ซึ่งขณะนี้ยังมีสิทธิคงเหลือประมาณ 2.4 แสนสิทธิ ทั้งนี้ ในส่วนของประชาชนที่เข้าร่วมโครงการคนละครึ่ง ระยะที่ 3 ยังสามารถกดยืนยันสิทธิเข้าร่วมโครงการฯ ระยะที่ 4 ผ่านแอปพลิเคชัน “เป๋าตัง” อย่างต่อเนื่อง โดยจะต้องเริ่มใช้สิทธิโครงการฯ ระยะที่ 4 ภายในวันที่ 28 กุมภาพันธ์ 2565 เวลา 22.59 น. หากพ้นกำหนดดังกล่าวจะถูกตัดสิทธิ
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันศุกร์ที่ 10 ธันวาคม 2564
ไทยขยับอันดับความมั่นคงสุขภาพโลกขึ้นเป็น 1 ในท๊อป 5 ของโลก เเละอันดับ 1  ของเอเชีย
ไทยขยับอันดับขึ้นเป็นอันดับที่ 5 จาก 195 ประเทศ​ที่มีความเข้มแข็งด้านความมั่นคงด้านสุขภาพจากมหาวิทยาลัยจอนส์ ฮอปกินส์ เผยไทยได้อันดับหนึ่งจากทุกประเทศด้านการตรวจจับโรคและรายงานที่รวดเร็ว (Early Detection and Reporting)
และเป็นอันดับสองด้านการตอบโต้รวดเร็ว (Rapid Response) ไทยเป็นประเทศกำลังพัฒนาประเทศเดียวที่ถูกจัดให้อยู่ในอันดับ 1 ใน 10 ของโลก และเป็นอันดับที่ 1 ในเอเชีย
วันนี้ (10 ธันวาคม 2564) นายอนุทิน ชาญวีรกุล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า เมื่อพฤศจิกายน 2562 ประเทศไทยได้รับการจัดอันดับให้เป็นประเทศที่มีระดับความเข้มแข็งด้านความมั่นคงด้านสุขภาพ (Health Security) เป็นอันดับที่ 6 จากทั้งหมด 195 ประเทศ ซึ่งเป็นประเทศกำลังพัฒนาประเทศเดียวที่ถูกจัดให้อยู่ในอันดับ 1 ใน 10 ของโลกและเป็นอันดับที่ 1 ในเอเชียจากทีมนักวิจัยจากมหาวิทยาลัยจอนส์ ฮอปกินส์ (John Hopkins University และ Nuclear Threat Initiative) ได้นำเสนอผลการวิจัยระดับความเข้มแข็งด้านความมั่นคงด้านสุขภาพ (Health Security) ล่าสุด มหาวิทยาลัยจอนส์ ฮอปกินส์ รายงานผลการประเมินระดับใหม่ ปี 2564 พบว่า ไทยขยับขึ้นเป็นอันดับ 5 จาก 195 ประเทศ ด้วยคะแนน 68.2 จาก 100 คะแนน
ตลอด 2 ปีที่ผ่านมา ประเทศไทยสนับสนุนทรัพยากรเพื่อสร้างความเข้มแข็งในการเฝ้าระวัง ป้องกัน ควบคุมโรคอย่างเต็มที่ อันเห็นได้จากการตรวจพบผู้ป่วยโควิด 19 รายแรกนอกประเทศจีน ที่สนามบินสุวรรณภูมิ หรือการเฝ้าระวังสายพันธุ์กลายพันธุ์ และตอบโต้สถานการณ์การระบาดอย่างมีประสิทธิภาพ ทำให้ไทยเป็นอันดับ 1 (91.5 จาก 100 คะแนน) ในด้านความสามารถในการตรวจจับโรคและรายงานที่รวดเร็ว รองลงมาคือ ออสเตรเลีย และสหรัฐอเมริกา นอกจากนี้ยังเป็นอันดับที่ 2 จากทุกประเทศที่เด่นด้านการตอบโต้ที่รวดเร็ว (67.3 จาก 100 คะแนน) รองจากฟินแลนด์ ส่วนหนึ่งเป็นผลสำเร็จจากการที่ไทยเป็นประธานวาระความมั่นคงด้านสุขภาพ (GHSA Chair) ในปีที่ผ่านมา ที่เน้นการทำงานกับภาคส่วนที่เกี่ยวข้อง สร้างเครือข่ายที่เข้มแข็งและทำงานโดยประยุกต์หลักสุขภาพหนึ่งเดียว พร้อมการติดตามประเมินผลการทำงานอย่างต่อเนื่อง ทำให้สามารถระบุแนวทางการดำเนินงานได้อย่างชัดเจนและตรงประเด็น เพิ่มศักยภาพในการเฝ้าระวัง ป้องกันควบคุมโรคได้
“ประเทศไทยจะไม่สามารถประสบความสำเร็จในการดำเนินการเฝ้าระวัง ป้องกันควบคุมโรค หากไม่ได้รับความร่วมมือจากทุกภาคส่วน ทั้งรัฐ เอกชนและประชาชนที่ร่วมด้วยช่วยกัน โดยเฉพาะบุคลากรด่านหน้าที่ยังทำงานอย่างต่อเนื่อง การจัดอันดับนี้เป็นการสะท้อนให้สากลเห็นถึงประสิทธิภาพของนโยบายด้านสาธารณสุขและการจัดการกับการแพร่ระบาดของโรคโควิด 19” นายอนุทิน กล่าว
10 ประเทศที่ได้รับการจัดอันดับเป็นประเทศที่มีความเข้มแข็งด้านความมั่นคงด้านสุขภาพ (Health security) อันดับ 1 ได้แก่ สหรัฐอเมริกา 75.9 คะแนน 2. ออสเตรเลีย71.1 คะแนน 3. ฟินแลนด์ 70.9 คะแนน 4. แคนาดา69.8 คะแนน 5. ไทย 68.2 คะแนน 6. สโลวีเนีย 67.8 คะแนน 7. สหราชอาณาจักร 67.2 คะแนน 8. เยอรมนี 65.5 คะแนน 9. เกาหลีใต้ 65.4 คะแนน และ 10.สวีเดน 64.9 คะแนน
******************************** 10 ธันวาคม 2564